Kannabiksen viljelystä odotetaan miljardibisnestä. Näin uskovat mm. suursijoittaja George Soros sekä joukko Facebookin ja PayPalin entisiä johtajia ja perustajia. Marijuanan kasvatus on jo nyt USA:n kannattavinta viljelyä. Sen arvioitu tuotto on 142 miljardia dollaria kahvin markkinoiden ollessa 80 miljardia.

Kannabikseen uskoo myös Kanadan itärannikon näivettyvän provinssin New Brunswickin johto. Kanada aikoo laillistaa marijuanan kesään 2018 mennessä ja provinssi aikoo olla ensimmäisenä nettoamassa tarjoutuvilta kannabismarkkinoilta saatavat pikavoitot. Se on sijoittanut miljoonia start-up-yrityksiin, joiden uskotaan tuovan satoja, jopa tuhansia uusia työpaikkoja vanhenevaan ja muuttotappiosta kärsivään provinssiin. Noin 100 000 kanadalaista käyttää ”lääkekannabista” ja Canadian National Medical Marijuana Associationin mukaan käyttäjien määrä nousee 10 %:lla joka kuukausi.

Myös Israelissa uskotaan kannabiksen tuomaan hyvään. Israelissa maatalous-, teknologia- ja kannabispohjainen lääketeollisuus ovat yhdistäneet voimansa. Maahan on jo perustettu 500 yhtiötä, jotka aikovat jakaa oletetut 20 miljardin dollarin kannabismarkkinat. Israelin vanhin lääkekannabiksen käyttöön ja tuottoon keskittynyt kannabisklinikka on toiminut jo 10 vuotta. Sillä on 9 000 potilasta, mukaan lukien satoja lapsia.

Kannabiksen laillistamista perustellaan rikollisuuden vähentämisellä ja ”turvallisempien” kannabistuotteiden tarjoamisella. ”Lääkekannabiksen” käyttöä perustellaan lukuisilla käyttöaiheilla, joista jonkinlaista näyttöä on vain MS-tautiin liittyvän spastisiteetin lievityksessä. Euroopassa mm. Tanska ja Saksa ovat alkamassa ”lääkekannabiksen” kokeilun. Päätös on poliitikkojen, tutkijoita ei ole kuultu. Liberaalien äänestäjien lisäksi on todennäköisesti kuultu myös muita lobbaajia.

Cannabis sativa on monien mahdollisten lääkemolekyylien aarrearkku. Varomattomasti avattuna se voi kuitenkin olla varsinainen Pandoran lipas. Neuroinflammaatioon, epilepsiaan, unettomuuteen, kipuun, ahdistukseen ja muihin indikaatioihin vaikuttavien aineiden eristäminen ja muokkaaminen turvallisiksi lääkkeiksi tulee viemään vuosia, jollei vuosikymmeniä. Sitä odotellessa kannabiksen varomaton käyttö voi aiheuttaa yhteiskunnalle miljardien laskun pitkäaikaiseen kannabiksen käyttöön liittyvien ongelmien vuoksi. Kun veronmaksajat maksavat laskua, sijoittajat ovat jo netonneet voitot ja sijoittavat niitä uusin tuotteisiin. Kanadalainen maanviljelijä on myös siirtynyt takaisin tomaattien kasvatukseen.

Kirjoittaja:

Eija Kalso

Professori Eija Kalso on HUS:n kipuklinikan ylilääkäri.

Juttu on julkaistu Lääkärilehden verkkosivuilla.